b'\n_START_ARTICLE_\n\xc5\xbdurnal24\n_START_PARAGRAPH_\n\xc5\xbdurnal24 je bil dnevni \xc4\x8dasopis v Sloveniji, ki je izhajal med letoma 2007 in 2014._NEWLINE_\xc5\xa0lo je brezpla\xc4\x8dnik, distribuiran z razdeljevanjem, preko \xc4\x8dasopisnih stojal, ki so bila postavljena na bolj prehodnih to\xc4\x8dkah ve\xc4\x8djih slovenskih mest, in preko posebnih torb, obe\xc5\xa1enih v sredstvih javnega prevoza. Konec leta 2013 je bila distribuirana naklada pribli\xc5\xbeno 84.000 izvodov, po branosti pa je bil v tem obdobju z dosegom 239.000 bralcev drugi najbolj bran slovenski dnevni \xc4\x8dasopis._NEWLINE_Izdajalo ga je podjetje \xc5\xbdurnal media, h\xc4\x8derinsko podjetje v 100-odstotni lasti avstrijskega podjetja Styria Media International AG. Na slovenski medijski trg je dru\xc5\xbeba vstopila s tednikom \xc5\xbdurnal leta 2003, ki je ob zagonu dnevnika \xc5\xbdurnal24 za\xc4\x8del izhajati kot njegova vikend izdaja. Samostojno je imel konec leta 2013 distribuirano naklado preko 239.000 izvodov. Zaradi zgre\xc5\xa1enih poslovnih odlo\xc4\x8ditev in slabega gospodarskega stanja so tiskane izdaje zalo\xc5\xbeniku prina\xc5\xa1ale izgubo, zato se je leta 2014 mati\xc4\x8dno podjetje odlo\xc4\x8dilo za ukinitev._NEWLINE_Multimedijsko je \xc5\xbdurnal24 prisoten \xc5\xa1e na spletu s svojim spletnim portalom zurnal24.si. S 25 spletnimi novinarji deluje od septembra 2007.'